Okresná prokuratúra Michalovce 
Nám. Slobody 3, 071 01 Michalovce 1

Sp. zn. : 1 Pv 120/12/8807	Michalovce, 14.5.2012
EEČ : 2-66-134-2012

U Z N E S E N I E

Trestná vec:	obvinená XXXXX a spol.  
Prečin:	ohrozovanie mravnej výchovy mládeže podľa § 211 odsek 1 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Michalovce
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
ako zákonní zástupcovia mal. XXXXX, nar. XXXXX, ku ktorej majú povinnosť dbať o jej všestranný vývoj, sústavnú a dôslednú starostlivosť o jej výchovu a výživu vyplývajúcu z ustanovení Zákona o rodine, tieto svoje zákonné povinnosti vychovávať dieťa závažným spôsobom zanedbávali najmä tým, že nezabezpečili, aby školu riadne navštevovala a umožnili jej viesť záhaľčivý život, v dôsledku čoho mal. XXXXX ako žiačka XXXXX, v období od 01.09.2011 do 29.02.2012 vymeškala 147 neospravedlnených vyučovacích hodín,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
2.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Obvodného oddelenia PZ Strážske  uznesením sp. zn. ORP-58/ST-MI-2012 zo 07.02.2012 začal trestné stíhanie pre prečin ohrozovania mravnej výchovy mládeže podľa § 211 ods. 1 písm. b) Tr. zákona. Následne uznesením zo dňa 29.02.2012 vzniesol obvinenie XXXXX a XXXXX za prečin ohrozovania mravnej výchovy mládeže podľa § 211 ods. 1 písm. b) Tr. zákona na tom skutkovom základe, ako je to uvedené vo výrokovej časti tohto uznesenia. 

	Obvinení spáchanie prečinu priznali. Na svoju obranu uviedli, že dcére dohovárajú, aby do školy chodila. Po tom, ako bolo začaté trestné stíhanie, pohrozili dcére ústavom. Odvtedy školu riadne navštevuje. 

	Podľa vyjadrenia XXXXX, zástupkyne základnej školy, ktorú mal. XXXXX navštevuje, tá za obdobie od 01.09.2011 do 31.11.2011 vymeškala 147 vyučovacích hodín, ktoré nemá ospravedlnené. Od januára 2012 sa jej dochádzka do školy zlepšila a nemá vymeškanú žiadnu hodinu. V škole je pozorná a má rešpekt voči učiteľom. 

	Obvinená XXXXX nebola súdne trestaná, obvinený XXXXX bol naposledy trestaný 09.12.2005, pričom sa osvedčil. Z miesta bydliska sú hodnotení všeobecne. 
	
	Podľa § 216 ods. 1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu, podmienečne zastaviť trestné stíhanie, ak obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu ak bola činom spôsobená alebo s poškodeným o jej náhrade uzavrel dohodu, alebo urobil iné opatrenia na jej náhradu a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

	Vzhľadom na osoby obvinených, s prihliadnutím na ich doterajší život,  okolnosti prípadu, možno považovať podmienečné zastavenie trestného stíhania s uložením skúšobnej doby v trvaní jedného roka za dostačujúce.

	Preto bolo potrebné rozhodnúť tak, ako je to uvedené vo výroku tohto uznesenia.

	Ak obvinení v priebehu skúšobnej doby budú viesť naďalej riadny život, bude rozhodnuté, že sa osvedčili. Inak sa rozhodne, a to prípadne aj počas skúšobnej doby, že sa v trestnom stíhaní bude pokračovať.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Iveta Šándorová
prokurátorka